На основу члана 26. Одлуке о месним заједницама на територији општине Нова Црња (Службени лист општине Нова Црња, број 8/2019 и 22/2020), Изборна комисија за спровођење избора за чланове савета месних заједница, на седници одржаној 19.10.2020. године, доноси

**У П У Т С Т В О**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**АЛЕКСАНДРОВО, НОВА ЦРЊА, СРПСКА ЦРЊА И РАДОЈЕВО**

**РАСПИСАНИХ ЗА 15.11.2020. ГОДИНЕ**

1. **УВОДНЕ ОДРЕДБЕ**

**Расписивање избора**

**Члан 1.**

Одлукама председника Скупштине општине Нова Црња о расписивању избора за чланове савета Месне заједнице Александрово, Нова Црња, Српска Црња и Радојево (Службени лист општине Нова Црња број 22/2020), расписани су избори за чланове савета Месних заједница Александрово, Нова Црња, Српска Црња и Радојево, за 15.11.2020. годину (у даљем тексту: избори).

**Број чланова Савета месних заједница**

**Члан 2.**

Број чланова савета месне заједнице који се бира утврђен је Статутима месних заједница.

Број чланова Савета Месне заједнице Александрово који се бира је 7 чланова.

Број чланова Савета Месне заједнице Нова Црња који се бира је 9 чланова.

Број чланова Савета Месне заједнице Српска Црња који се бира је 9 чланова.

Број чланова Савета Месне заједнице Радојево који се бира је 5 чланова.

# ОРГАНИ ЗА СПРОВОЂЕЊЕ ИЗБОРА

**Органи за спровођење избора**

**Члан 3.**

 Органи за спровођење избора су Изборна комисија за спровођење избора за чланове савета месних заједница (удаљем тексту: Изборна комисија), бирачки одбори и Другостепена изборна комисија.

## Изборна комисија

**Члан 4.**

Изборна комисија обавља послове који су одређени Одлуком о месним заједницама на територији општине Нова Црња и овим Упутством.

##

## Бирачки одбори

**Члан 5.**

Бирачке одборе образује Изборна комисија у складу са Одлуком о месним заједницама на територији општине Нова Црња и овим Упутством.

Бирачки одбори обављају послове који су одређени Одлуком о месним заједницама на територији општине Нова Црња и овим Упутством.

Чланови бирачких одбора и њихови заменици могу бити лица која имају изборно право и пребивалиште на територији Општине Нова Црња.

За чланове бирачких одбора и њихове заменике не могу бити именовани кандидати за чланове савета месних заједница, нити чланови Изборне комисије или Другостепене изборне комисије.

Члановима бирачких одбора и њиховим заменицима престаје чланство у Бирачким одборима кад прихвате кандидатуру за члана Савета месне заједнице, као и именовањем за члана Изборне комисије и Другостепене изборне комисије.

### **Састав бирачких одбора**

**Члан 6.**

Бирачке одборе чине председник, два члана и њихови заменици.

Заменици чланова бирачких одбора имају иста права и одговорности као и чланови које замењују.

Право гласа у бирачком одбору има само члан, а у његовом одсуству, заменик.

Решења о образовању бирачког одбора и именовању председника и чланова бирачког одбора Изборна комисија доноси најкасније десет дана пре дана одржавања избора .

**Предлагање чланова бирачког одбора**

**Члан 7.**

Председник бирачког одбора, заменик председника, чланови и заменици чланова бирачког одбора именују се на предлог одборничких група у Скупштини општине.

 Одборничке групе које не припадају скупштинској већини предлажу једног члана и његовог заменика.

**Садржина предлога за именовање чланова бирачког одбора**

**Члан 8.**

 Предлог за именовање чланова бирачког одбора треба да за свако предложено лице садржи: име и презиме, име једног родитеља, ЈМБГ, назив месне заједнице, адресу и број, као и број телефона за контакт.

**Рок за достављање предлога за чланове бирачког одбора**

**Члан 9.**

Предлоге за именовање чланова бирачког одбора одборничке групе достављају Изборној комисији најкасније 15 дана пре дана одржавања избора.

Предлог за именовање чланова бирачког одбора подноси председник одборничке групе или лице које он за то овласти.

 Ако нека одборничка група благовремено не достави Изборној комисији предлог за именовање члана бирачког одбора, Изборна комисија именује члана у бирачи одбор.

### Провера изборног права за чланове бирачког одбора

**Члан 10.**

У бирачки одбор могу бити именована само лица која имају изборно право на територији Општине Нова Црња.

Пре подношења предлога за именовање чланова и заменика чланова бирачког одбора, председник одборничке групе је дужан да од Општинске управе прибави доказ о изборном праву за свако предложено лице, тако што ће Општинска управа на писани збирни предлог одборничке групе за именовање чланова и заменика чланова бирачке комисије ставити печат којим потврђује да предложена лица имају изборно право на територији Општине Нова Црња.

Ако неко предложено лице нема изборно право, Општинска управа о томе обавештава председника одборничке групе.

**Обука чланова бирачког одбора**

**Члан 11.**

Приликом утврђивања предлога кандидата за председника бирачког одбора, одборничка група треба да дâ предност лицу које има искуство у спровођењу избора.

Председник Изборне комисије и начелник Општинске управе дужни су да организују обуку чланова бирачког одбора за спровођење гласања на бирачком месту и примену овог упутства у делу који се односи на рад бирачког одбора.

Обука чланова бирачког одбора спроводи се најкасније пет дана пре дана одржавања избора.

### Замена лица у бирачком одбору

**Члан 12.**

Замену лица именованих у бирачки одбор врши Изборна комисија на захтев председника одборничке групе.

Члана или заменика члана бирачког одбора могуће је заменити најкасније пет дана пре дана одржавања избора.

Изузетно од става 1. и 2. овог члана, Изборна комисија може извршити замену лица које не може да буде у саставу бирачког одбора због прописаних ограничења најкасније на дан избора до 8,00 часова.

**Ограничења у именовању чланова бирачког одбора**

**Члан 13.**

Исто лице не може да буде члан два бирачка одбора.

#

**Другостепена изборна комисија**

**Члан 14.**

Другостепена изборна комисија одлучује о приговорима на решења Изборне комисије, у складу са Одлуком о месним заједницама на територији општине Нова Црња и другим позитивно правним прописима.

1. **ПОДНОШЕЊЕ ПРИЈАВЕ КАНДИДАТА**

**Рок за подношење пријаве кандидата**

**Члан 15.**

 Кандидат подноси пријаву Изборној комисији, најкасније 15 дана пре дана одржавања избора.

**Пријава кандидата**

**Члан 16.**

Кандидат за члана Савета месне заједнице подноси пријаву на посебном обрасцу који прописује Изборна комисија (Образац *ЧСМЗ-1).*

Кандидат за члана Савета месне заједнице, уз пријаву из става 1. овог члана подноси и:

1. Овлашћење лица да поднесе предлог кандидата,
2. Изјаву о прихватању кандидатуре (Образац *ЧСМЗ – 1/А*),
3. Образац - Списак бирача који подржава кандидатуру за члана Савета месне заједнице са овереним изјавама бирача (Образац *ЧСМЗ – 2*),
4. Потврду о пребивалишту,
5. Потврду о бирачком праву.

Изјава о прихватању кандидатуре за члана савета месне заједнице се не оверава.

 Име и презиме кандидата наводи се према српском правопису и ћириличким писмом

Име и презиме кандидата који припадају мађарској националној мањини наводе се и на мађарском језику и његовом писму.

**Садржина пријаве кандидата**

**Члан 17.**

 Образац пријаве кандидата садржи следеће податке: име и презиме кандидата, надимак ( ако га има), ЈМБГ, занимање, пребивалиште, адреса становања, слоган ( ако га има) и потпис кандидата.

 Уз пријаву, кандидат прилаже и списак бирача на који својим потписом подржавају кандидатутру, са следећим подацима: име и презиме бирача, ЈМБГ, пребивалиште, адреса становања и потпис најмање 20 бирача да подржава предлог кандидата за члана Савета месне заједнице;

 Списак бирача који подржавају пријаву кандидата, мора бити читко попуњен штампаним словима и својеручно потписан од стране бирача. Списак се доставља и у електронској форми у excel табели.

 Потписи бирача који подржавају пријаву кандидата се оверавају.

## Место за подношење пријаве кандидата

**Члан 18.**

 Пријава кандидата се подноси Изборној комисији у згради Општине Нова Црња, улица ЈНА број 110.

**Недостаци у пријави кандидата**

**Члан 19.**

 Када Изборна комисија утврди да пријава предлога кандидата није поднета благовремено, донеће одлуку о одбацивању пријаве.

 Када Изборна комисија утврди да пријава кандидата садржи недостатак који онемогућују његово проглашење, донеће, у року од 24 часа од часа пријема пријаве кандидата, закључак којим се кандидату налаже да, најкасније у року од 48 часова од часа достављања закључка, отклони те недостатке.

 У закључку из става 2. овог члана кандидату се указује на начин отклањања недостатака.

 Када Изборна комисија утврди да кандидат није отклонио недостатак своје пријаве у складу са закључком о отклањању недостатка, донеће, у року од 48 часова од истека рока за поступање по закључку, одлуку о одбијању проглашења предлога кандидата.

**Проглашење кандидата**

**Члан 20.**

 Изборна комисија проглашава кандидата најкасније у року од 24 часа од пријема пријаве.

 Одлуку о проглашењу кандидата из става 1. овог члана Изборна комисија доставља кандидату без одлагања.

 Проглашени кандидат може повући пријаву најкасније до дана утврђивања Изборне листе кандидата за чланове Савета месне заједнице.

**Обустављање поступка избора**

**Члан 21.**

 У случају да се за изборе пријави мање кандидата од броја чланова Савета месне заједнице који се бира, Изборна комисија доноси одлуку о обустављању поступка избора у року од 48 часова по истеку рока за пријављивање кандидата из члана 15. овог упутства.

 Када истекне рок за подношење приговора на одлуку о обустављању поступка из става 1. овог члана, Изборна комисија о одлуци обавештава председника Скупштине Општине.

1. **ИЗБОРНА ЛИСТА КАНДИДАТА**

**Садржина изборне листе кандидата**

**Члан 22.**

 Изборна листа кандидата за чланове Савета месне заједнице, садржи имена и презимена свих кандидата са подацима о надимку (ако га има), години рођења, занимању, пребиалишту, адреси становања и слогану (ако га има).

 Редослед кандидата на изборној листи кандидата утврђује се према редоследу њиховог проглашавања.

 Изборна комисија утврђује изборну листу кандидата за чланове Савета месне заједнице и објављује је „Службеном листу општине Нова Црња“, најкасније десет дана пре дана одржавања избора.

 Изборна комисија је дужна да изборну листу кандидата за чланове Савета месне заједнице објави и на огласној табли месне заједнице и на званичној интернет презентацији Општине Нова Црња.

# БИРАЧКА МЕСТА

##

## Надлежност за одређивање бирачких места

**Члан 23.**

Изборна комисија одређује и оглашава у „Службеном листу општине Нова Црња“, на званичној интернет презентацији општине и на огласној табли месне заједнице бирачко место на којем ће се гласати на изборима, на основу предлога Општинске управе.

Предлог из става 1. овог члана, Општинска управа доставља Изборној комисији најкасније 22 дана пре дана одржавања избора.

Решење о одређивању бирачког места за гласање на изборима Изборна комисија доноси најкасније 20 дана пре дана одржавања избора.

##

## Начин одређивања бирачких места

**Члан 24.**

Бирачко место одређује се с обзиром на број бирача и просторну удаљеност, тако да гласање без тешкоћа траје од 7,00 до 20,00 часова.

Бирачко место одређује се за гласање највише 2.500, а најмање 100 бирача.

За бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту (улица, село, заселак, насеље и сл.).

## Ограничења у одређивању бирачког места

**Члан 25.**

За бирачко место се, по правилу, одређује просторија у објектима у јавној својини, а само изузетно и просторије у објектима у приватној својини.

Предлог Општинске управе да бирачко место буде у објекту у приватној својини мора бити образложен.

За бирачко место не може бити одређена просторија у верском објекту, објекту у власништву политичке странке или објекту који користи политичка странка, као ни у објекту у власништву или које користи кандидат за члана Савета месне заједнице, или члана његове породице.

Приликом одређивања бирачког места, води се рачуна да оно по могућности буде у приземљу објекта и приступачно особама са инвалидитетом.

##

## Уређивање бирачког места

## Члан 26.

Општинска управа дужна је да благовремено обезбеди да простор који је одређен као бирачко место буде припремљен и отворен за гласање.

Просторија за гласање мора да буде уређена на начин који омогућује несметано спровођење гласања и обезбеђује тајност гласања.

На бирачком месту видно се истичу број и назив бирачког места, Изборна листа кандидата за члана Савета месне заједнице и извод из решења о одређивању бирачких места.

На бирачком месту забрањено је истицање изборног пропагандног материјала.

Бирачка комисија обезбедиће лицима која прате рад бирачке комисије (посматрачима) одговарајуће место на бирачком месту, са кога могу да прате ток гласања и утврђивање резултата гласања.

1. **БИРАЧКИ СПИСКОВИ**

**Упис и промена података у бирачком списку**

**Члан 27.**

 Општинска управа која је надлежна за ажурирање бирачког списка за одређену месну заједницу, врши упис бирача који нису уписани у бирачки списак, као и промену података у бирачком списку, све до његовог закључења, односно најкасније 15 дана пре дана одржавања избора у месној заједници.

**Утврђивање и објављивање коначног броја бирача**

**Члан 28.**

Изборна комисија доноси одлуку о објављивању укупног броја бирача у месној заједници, на основу решења о закључењу дела бирачког списка, који јој доставља Општинска управа.

Изборна комисија одлуку одмах објављује у „Службеном листу општине Нова Црња“, на интернет презентацији општине, као и на огласној табли месне заједнице.

#

# ПРЕДАЈА ИЗБОРНОГ МАТЕРИЈАЛА БИРАЧКОЈ КОМИСИЈИ ПРЕ ГЛАСАЊА

##

## Обавезе Општинске управе у обезбеђивању изборног материјала

**Члан 29.**

Општинска управа бирачком одбору, благовремено доставља:

1) гласачку кутију;

2) два сета паравана за обезбеђивање тајности гласања;

3) врећу за одлагање изборног материјала;

4) прибор за писање;

5) прибор за печаћење гласачке кутије и другог изборног материјала (печат и печатни восак);

6) УВ лампу и спреј за обележавање прста бирача;

7) коверте за одлагање гласачких листића и контролног листа;

8) образац евиденције о присуству на бирачком месту чланова и заменика чланова бирачког одбора;

9) овлашћења посматрача за праћење рада бирачког одбора;

10) остали канцеларијски материјал (батерије, оловке, лењир и др.).

Општинска управа је дужна да благовремено обезбеди простор за безбедно чување изборног материјала и да се стара о томе да просторија која је одређена за бирачко место буде уређена на начин који је прописан Одлуком о месним заједницама на територији општине Нова Црња и овим Упутством и да буде отворена за гласање.

## Обавезе Изборне комисије у обезбеђивању изборног материјала

**Члан 30.**

Изборна комисија бирачком одбору доставља следећи изборни материјал:

1) изборну листу кандидата за чланове Савета месне заједнице;

2) решење о одређивању бирачког места (извод);

3) извод из бирачког списка;

4) решење о образовању бирачког одбора;

5) потребан број гласачких листића (*Образац ЧСМЗ-4*), који одговара броју бирача који су уписани у извод из бирачког списка;

6) контролни лист за проверу исправности гласачке кутије (*Образац ЧСМЗ-5*);

7) образац записника о раду бирачког одбора на спровођењу гласања и утврђивању резултата гласања за избор чланова Савета месне заједнице (у даљем тексту: записник о раду бирачког одбора), у два примерака *(Образац ЧСМЗ-7);*

8) извод из овог Упутства који уређује правила о раду бирачког одбора.

##

## Предаја изборног материјала

**Члан 31.**

Изборни материјал из члана 29. и 30. овог упутства Изборна комисија предаје бирачком одбору, у седишту Општине, најкасније 13.11.2020. године до 24,00 часа.

О обављеној примопредаји изборног материјала сачињава се записник на обрасцу који прописује Изборна комисија (*Образац ЧСМЗ-6*).

# СТАНДАРДИ ЗА ИЗБОРНИ МАТЕРИЈАЛ

##

## Гласачки листићи

**Члан 32.**

 Гласање се врши на гласачким листићима.

 На гласачким листићима се наводе кандидати према њиховом редоследу на Изборној листи кандидата.

 Испред имена и презимена кандидата ставља се редни број.

 Гласачки листић на коме је заокружен већи број кандидата од броја чланова савета месне заједнице који се бира је неважећи.

Број гласачких листића који се штампају мора да буде једнак броју бирача који су уписани у бирачки списак.

Изборна комисија одлуком која се објављује у „Службеном листу општине Нова Црња“ утврђује број гласачких листића који се штампа, као и број резервних гласачких листића, који не може да буде већи од 0,5% укупног броја бирача.

Након утврђивања Изборне листе кандидата, Изборна комисија утврђује изглед гласачког листића.

 Гласачки листићи оверавају се печатом Скупштине општине.

**Употреба језика и писама**

**Члан 33.**

Текст гласачког листића и осталог изборног материјала за спровођење избора штампа се на српском језику, ћирилицом.

##

## Припрема за штампање гласачких листића

**Члан 34.**

Након доношења одлуке о изгледу гласачког листића, Изборна комисија сачињава узорак гласачког листића који оверава председник Изборне комисије својим потписом и печатом Скупштине општине.

На основу овереног узорка гласачког листића, штампарија израђује графичке плоче.

Процес штампања започиње стављањем графичких плоча у машине за штампање, у присуству овлашћених представника Изборне комисије и проглашених кандидата за чланове Савета месне заједнице.

По пуштању у погон штампарских машина, први примерци гласачких листића се на лицу места уништавају све док се не одштампа гласачки листић који испуњава оптималне графичке стандарде.

Пошто утврди да је одштампани примерак гласачког листића подударан са овереним узорком, председник Изборне комисије својим потписом одобрава штампање гласачких листића у утврђеном броју примерака.

Одмах по завршетку штампања, комисија коју чине представници Изборне комисије, присутних кандидата и штампарије, уништава компјутерску припрему за израду графичких плоча и графичке плоче.

О уништавању компјутерске припреме и графичких плоча саставља се записник, а уништене графичке плоче се предају Изборној комисији.

##

**Надзор над штампањем и примопредајом гласачких листића**

**Члан 35.**

Штампање гласачких листића надзире Изборна комисија.

Изборна комисија је дужна да омогући јавност штампања гласачких листића.

Кандидати за чланове Савета месне заједнице имају право да присуствују штампању, бројању и паковању гласачких листића и достављању гласачких листића Изборној комисији и бирачкој комисији.

Кандидат за члана Савета месне заједнице доставља Изборној комисији у писменом облику обавештење да жели да присуствује штампању, бројању и паковању гласачких листића.

##

**Гласачка кутија**

**Члан 36.**

За гласање на изборима за чланове Савета месне заједнице користе се гласачке кутије које се користе за избор одборника Скупштине општине Нова Црња.

# ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ

**Обрасци за спровођење избора у месној заједници**

**Члан 37.**

Поједине радње при спровођењу избора вршиће се према следећим обрасцима који су саставни део овог упутства:

1) Пријава кандидата за члана Савета месне заједнице (*Образац ЧСМЗ-1*);

2) Изјава о прихватању кандидатуре за члана савета месне заједнице (*Образац ЧСМЗ-1/А*)

3) Списак бирача који својим потписима подржавају кандидата за члана Савета месне заједнице (*Образац ЧСМЗ-2*);

4) Решење о утврђивању Изборне листе кандидата за чланове Савета месне заједнице (*Образац ЧСМЗ-3*);

5) Гласачки листић за избор чланова Савета месне заједнице (*Образац ЧСМЗ-4*);

6) Контролни листић за проверу исправности гласачке кутије (*Образац ЧСМЗ-5*);

7) Записник о примопредаји изборног материјала пре гласања између Изборне комисије и бирачког одбора (*Образац ЧСМЗ-6*);

8) Записник о раду бирачкеог одбора на спровођењу гласања и утврђивању резултата гласања за избор члана Савета месне заједнице (*Образац ЧСМЗ-7*);

9) Записник о примопредаји изборног материјала после гласања између бирачког одбора и Изборне комисије (*Образац ЧСМЗ-8*);

10) Пријава домаћих и страних посматрача за праћење рада органа за спровођење избора за члана Савета месне заједнице (*Образац ЧСМЗ-9*);

11) Записник о раду Изборне комисије на утврђивању резултата избора за члана Савета месне заједнице (*Образац ЧСМЗ-10*);

12) Уверење о избору за члана Савета месне заједнице (*Образац ЧСМЗ-11*);

 Обрасце за спровођење избора Изборна комисија је дужна да објави у року од три дана од објављивања одлуке о расписивању избора.

1. **ПРАВИЛА О РАДУ БИРАЧКОГ ОДБОРА НА СПРОВОЂЕЊУ**

 **ИЗБОРА ЗА ЧЛАНОВЕ САВЕТА МЕСНЕ ЗАЈЕДНИЦЕ**

**Спровођење гласања на бирачком месту**

**Члан 38.**

 Бирачки одбор непосредно спроводи гласање на бирачком месту, обезбеђује правилност и тајност гласања, утврђује резултате гласања на бирачком месту и обавља друге послове одређене законом и овим Упутством.

 Бирачки кодбор одлучује већином гласова од укупног броја чланова.

 Рад бирачког одбора је јаван.

 Док је бирачко место отворено и док траје гласање, сви чланови бирачког одбора или њихови заменици морају да буду на бирачком месту.

**Припреме за почетак гласања**

**Члан 39.**

 На дан избора бирачки одбор се састаје у 6,00 часова на бирачком месту, да би се извршио припреме за почетак гласања.

 Чланови бирачког одбора припремају почетак гласања следећим редоследом:

 - утврђују да ли је материјал за гласање исправан и потпун,

- уређују бирачко место и

- договарају се о начину рада и подели задужења приликом спровођења гласања.

**Утврђивање потпуности и исправности изборног материјала**

**Члан 40.**

 Примљени изборни материјал бирачки кодбор упоређује са стањем из записника о примопредаји изборног материјала и тако утврђује да ли је примљени материјал потпун и исправан.

 Ако нешто од изборног материјала недостаје, бирачки одбор то констатује у записнику о раду бирачког одбора и о томе одмах обавештава Изборну комисију.

 Ако бирачком одбору није уручен довољан број гласачких листића, бирачки одбор отвара бирачко место са гласачким листићима које поседује, а остатак ће бити достављен у току гласања.

**Уређивање бирачког места**

**Члан 41.**

 Бирачки одбор уређује просторију за гласање тако да од улаза до гласачке кутије, места за обављање изборних радњи буду постављена следећим редоследом:

 - место на коме се утврђује идентитет бирача;

 - место на коме се налази извод из бирачког списка;

 - место на коме се уручују гласачки листићи;

 - паравани за гласање, који морају бити тако постављени да обезбеде тајност гласања;

 - гласачка кутија.

**Провера истакнутог изборног пропагандног материјала**

**Члан 42.**

 Бирачки кодбор проверава да ли су на бирачком месту истакнути изборни пропагандни материјали кандидата.

 Ако је на бирачком месту и на 50 метара од бирачког места истакнут изборни пропагандни материјал кандидата, бирачки одбор га сам уклања или о потреби да се он уклони обавештава Општинску управу.

**Договор о подели рада**

**Члан 43.**

 Чланови бирачког одбора договарају се о подели рада, при чему је најважније да се утврди који ће чланови, односно заменици чланова, бити задужени за спровођење следећих радњи:

 - утврђивање идентитета бирача;

 - руковање изводом из бирачког списка;

 - чување и уручивање гласачких листића;

 - поучавање бирача о томе како се гласа;

 - старање о томе да бирач убацује гласачке листиће у гласачку кутију.

**Отварање бирачког места**

**Члан 44.**

 Пошто обави припреме за спровођење гласања, бирачки одбор утврђује да гласање може да почне, и то констатује у записнику о раду бирачког одбора.

 Бирачко место се отвара на дан избора у 7,00 часова.

**Провера исправности гласачке кутије**

**Члан 45.**

 Провера исправности гласачке кутије врши се у присуству првог бирача који дође на бирачко место, а резултат провере уписује се у контролни лист за проверу исправности гласачке кутије.

 Провера исправности гласачке кутије не може се вршити у присуству бирача, који нема важећу јавну исправу за утврђивање идентитета, или који није уписан у извод из бирачког списка.

 Поступак провере се обавља следећим редоследом:

 - када на бирачко место приступи први бирач који није члан бирачког одбора, бирачки одбор ће утврдити његов идентитет и утврдиће да ли је уписан у извод из бирачког списка;

 - у присуству тог бирача бирачки одбор проверава да ли је гласачка кутија исправна и празна,

 - попуњава се контролни лист, које потписују сви чланови бирачког одбора и бирач који је први дошао на бирачко место;

 - у присуству првог бирача, контролни лист се убацује у гласачку кутију, која се након тога затвара и печати јемствеником и печатним воском;

 - све извршене радње констатују се у записнику о раду бирачког одбора.

**Радње бирачког одбора на бирачком месту**

**Члан 46.**

 Када бирач дође на бирачко место, бирачки одбор је дужан да предузме следеће радње:

- утврђивање идентитета бирача,

- провера да ли је бирач уписан у извод из бирачког списка,

- уручивање гласачког листића и

- поучавање бирача о начину гласања.

**Утврђивање идентитета бирача**

**Члан 47.**

 Када уђе на бирачко место, бирач прилази члану бирачког одбора са УВ лампом, који проверава да ли је кажипрст десне руке бирача већ обележен невидљивим мастилом.

 За случај да бирач нема кажипрст десне руке, проверава се да ли су невидљивим мастилом обележени остали прсти десне руке, а ако бирач нема десну руку, проверава се да ли су невидљивим мастилом обележени прсти леве руке.

 Ако се након провере УВ лампом утврди да је бирач гласао на другом бирачком месту, он не може да гласа и дужан је да без одлагања напусти бирачко место.

 Пошто се утврди да бирач није гласао, он прилази члану бирачког одбора, саопштава му своје име и презиме и доказује свој идентитет.

 Бирач не може да гласа ако не поднесе доказ о свом идентитету.

 Свој идентитет бирач доказује важећом личном картом, односно важећом путном исправом (пасошем).

 Бирачки кодбор треба да омогући гласање бирачу који свој идентитет доказује личном картом или пасошем са истеклим роком важења, под условом да приложи потврду Министарства унутрашњих послова о поднетом захтеву за издавање нове личне карте односно пасоша.

 У случају да на бирачко место дође бирач који поседује важећи документ из става 3. овог члана у којем је наведено друго презиме у односу на презиме наведено у изводу из бирачког списка, бирачки кодбор треба том бирачу да омогући да гласа без обзира на ту околност, под условом да на основу слике бирача и јединственог матичног броја грађана у документу којим доказује свој идентитет може да утврди да је у питању лице које је уписано у извод из бирачког списка.

**Утврђивање да ли је бирач уписан у извод из бирачког списка, уручивање гласачких листића и употреба спреја**

**Члан 48.**

 Када се утврди његов идентитет, бирач прилази члану бирачког одбора који је задужен за руковање изводом из бирачког списка, који проналази бирача и заокружује редни број испред имена бирача, а након тога се бирач потписује на одговарајућем месту у изводу из бирачког списка.

 Пошто се бирач потпише, члан бирачког одбора му предаје гласачки листић.

 Бирач који је писмен и који је у стању да својеручно напише своје име и презиме, потписује се тако што својеручно исписује свој потпис на одговарајућем месту у изводу из бирачког списка.

 Бирач који услед телесне или сензорне онеспособљености (бирач са инвалидитетом) није у стању да својеручно напише своје име и презиме у изводу из бирачког списка, потписује се тако што ће на одговарајуће место у изводу из бирачког списка отиснути печат који садржи податке о његовом личном идентитету, односно печат са угравираним потписом.

 Бирач који није писмен, односно бирач са инвалидитетом који не поседује печат који садржи податке о његовом личном идентитету, односно печат са угравираним потписом не потписује се у изводу из бирачког списка већ то уместо њега чини његов помагач којег доводи са собом на бирачко место ради попуњавања гласачког листића.

 Тек када му се уручи гласачки листић, бирач прилази члану бирачког одбора који му специјалним спрејом обележава кажипрст десне руке испод корена нокта као знак да је гласао.

 Бирачу који нема кажипрст десне руке биће обележен следећи доступан прст удесно и коначно палац те руке, испод корена нокта.

 Бирачу који нема десну шаку, биће обележен кажипрст леве руке, односно следећи доступан прст улево и коначно палац те руке, испод корена нокта.

 Ако није могуће да се тако обележе прсти бирача, обележавање се не обавља.

**Забрана дописивања или друге промене у изводима из бирачког списка.**

**Члан 49.**

 Бирачки кодбор не сме вршити никаква дописивања или друге промене у изводу из бирачког списка.

 Бирачки кодбор неће дозволити да гласа лице које није уписано у извод из бирачког списка.

**Гласање бирача**

**Члан 50.**

 На изборима за члана Савета месне заједнице, бирач може да гласа само једанпут.

 Гласање се врши заокруживањем редном броја испред имена и презимена кандидата и то највише до броја чланова савета месне заједнице који се бира.

 Ниједно лице не може добити више од једног гласачког листића нити је допуштено да једно лице гласа уместо другог лица, осим у случају из члана 53. овог упутства.

**Попуњавање гласачког листића**

**Члан 51.**

 Бирач попуњава гласачки листић иза паравана за гласање пошто га члан бирачког одбора поучи о начину гласања, ако бирач то захтева.

 Члан бирачког кодбора ће посебно упозорити бирача:

 - да може да гласа само заокруживањем онолико редних бројева испред имена и презимена кандидата колико се бира чланова Савета месне заједнице*;*

 - да је гласање тајно и да се обавља иза паравана за гласање;

 - да је гласање слободно и да нико нема право да спречава или приморава бирача да гласа, да га позива на одговорност због тога што јесте или није гласао или да тражи од бирача да се изјасни зашто је и за кога је гласао.

 Пошто попуни гласачки листић, бирач сâм пресавија гласачки листић тако да се не види како је гласао и ставља гласачки листић у гласачку кутију, а затим напушта бирачко место.

**Обезбеђивање тајности гласања**

**Члан 52.**

 Бирачки одбор је дужан да се стара о обезбеђивању тајности гласања.

 Бирачки одбор је дужан да организује гласање тако да нико не може видети како бирач попуњава гласачке листиће.

 У просторији у којој се гласа може бити присутно само онолико бирача колико има места на којима је обезбеђена тајност гласања.

**Лице које није у стању да попуни гласачки листић**

**Члан 53.**

 Бирачки одбор је дужан да особи која се креће уз помоћ пса водича и има одговарајућу исправу за кретање уз помоћ пса водича, омогући слободан приступ објекту у којем је бирачко место и самом бирачком месту, као објекту у јавној употреби, како је то прописано Законом о кретању уз помоћ пса водича.

 Под одговарајућом исправом за кретање уз помоћ пса водича сматра се:

 - доказ о стеченим знањима, способностима и вештинама за кретање са псом водичем - за особу која се креће уз помоћ пса водича;

 - доказ о завршеној обуци - за пса водича.

 Бирач који не може сам да попуни гласачки листић (слепо, инвалидно или неписмено лице) има право да на бирачко место поведе помагача који ће уместо њега попунити гласачки листић онако како му бирач одреди.

 У записнику о раду бирачког одбора се констатује колико је бирача гласало уз помоћ помагача и под којим редним бројевима су ти бирачи уписани у извод из бирачког списка.

**Лице које није у стању да дође на бирачко место**

**(гласање ван бирачког места)**

**Члан 53а.**

 Бирач који није у могућности да гласа на бирачком месту (немоћно или спречено лице) може, најкасније до 11 часова на дан гласања, обавестити бирачки одбор о томе да жели да гласа ван бирачког места.

 Немоћним и спреченим лицима сматрају се лица која из здравствених разлога нису у могућности да дођу на бирачко место, особе са инвалидитетом и немоћна стара лица.

 Немоћним и спреченим лицима не сматрају се лица која због природе посла који обављају нису у могућности да у време док је бирачко место отворено обаве гласање на бирачком месту.

**Члан 53б**

 На основу благовремено примљених обавештења из члана 53а. став 1. овог упутства, бирачки одбор, прво, утврђује да ли су сва пријављена немоћна или спречена лица уписана у извод из бирачког списка, с тим да се редни број бирача у изводу из бирачког списка не сме заокружити све док се повереници бирачког одбора не врате после гласања ван бирачког места.

 Гласање бирача ван бирачког места може се обавити само на подручју које обухвата бирачко место.

 У складу са ставом 2. овог члана, бирачки одбор треба да утврди да ли се сва пријављена лица налазе на подручју које обухвата бирачко место.

 Пошто утврди да су испуњени услови за спровођење гласања ван бирачког места у складу са ст. 1. и 3. овог члана, бирачки одбор попуњава обрасце потврда о изборном праву за све бираче који треба да гласају ван бирачког места, које потписује председник бирачког одбора.

 Након попуњавања потврда о изборном праву за гласање ван бирачког места, бирачки одбор одређује најмање два члана или заменика члана бирачког одбора (повереници бирачког одбора), који треба да спроведу гласање ван бирачког места.

**Члан 53в**

 За потребе спровођења гласања бирача ван бирачког места, председник бирачког одбора и повереници бирачког одбора припремају следећи материјал за гласање на парламентарним изборима:

 1) изборну листу кандидата за чланове савета месне заједнице;

 2) УВ лампу;

 3) спреј за обележавање прста бирача;

 4) попуњене потврде о изборном праву за гласање ван бирачког места, за све бираче који треба да гласају ван бирачког места;

 5) потребан број гласачких листића за све бираче који треба да гласају ван бирачког места;

 6) потребан број коверата у које бирачи који гласају ван бирачког места треба да ставе своје гласачке листиће пошто гласају (посебне коверте);

 7) потребан број коверата у које бирачи који гласају ван бирачког места треба да ставе посебне коверте са гласачким листићем и потписану потврду о изборном праву за гласање ван бирачког места (службене коверте);

 8) прибор за писање и печаћење коверата (оловке, печат и печатни восак.

**Члан 53г**

 Повереници бирачког одбора одлазе код бирача, врше проверу УВ лампом да ли је бирач већ гласао и утврђују његов идентитет на начин утврђен 47.овог упутства.

 Потом повереници бирачког одбора предају: гласачке листиће, изборну листу, потврде о изборном праву за гласање ван бирачког места и коверте за све изборе посебно у које ће бирач одвојено ставити попуњене гласачке листиће.

 Након тога, повереници бирачког одбора специјалним спрејом обележавају прст бирача, на начин утврђен чланом 48. овог упутства.

**Члан 53д**

 Пре него што напусте просторију у којој бирач треба да гласа, повереници бирачког одбора упознају бирача с начином гласања и напомињу му да, пошто гласа, треба да поступи на начин описан у ст. 3. и 4. овог члана.

 Пошто упознају бирача с начином гласања и поступањем након гласања, повереници бирачког одбора напуштају просторију у којој бирач гласа.

 Пошто гласа, бирач потписује потврду о свом изборном праву за гласање ван бирачког места.

 Бирач, потом, ставља попуњени и пресавијени гласачки листић у посебан коверат, који повереници бирачког одбора пред њим печате.

 Повереници бирачког одбора, затим, коверат са гласачким листићем, стављају у посебан службени коверат, заједно са одговарајућом потписаном потврдом о изборном праву за гласање ван бирачког места.

 Повереници бирачког одбора, пре одласка од бирача, обавезно морају да провере да ли је бирач потписао потврду о изборном праву за гласање ван бирачког места.

**Члан 53ђ**

 По повратку на бирачко место, повереници бирачког одбора треба да председника бирачког одбора обавесте о томе да ли је неки бирач ван бирачког места (слепо лице, лице са другим видовима инвалидитета или неписмено лице) гласао уз помоћ помагача.

**Члан 53е**

 Одмах по повратку на бирачко место, повереници бирачког одбора предају службене коверте председнику бирачког одбора, који их отвара и проверава да ли се у њима налазе потврде о изборном праву за гласање ван бирачког места и да ли су потписане од стране бирача.

 Тек пошто се утврди да се у службеном коверту налази потврда о изборном праву за гласање ван бирачког места и да је потписана од стране бирача, заокружује се редни број под којим је тај бирач уписан у извод из бирачког списка, а председник бирачког одбора отвара запечаћени посебан коверат и из њега вади гласачки листић и убацује га у гласачку кутију.

 Ако потврда о изборном праву за гласање ван бирачког места недостаје или није потписана, сматра се да бирач није гласао, због чега председник бирачког одбора не сме да отвори запечаћени посебан коверат са гласачким листићем, већ се тако запечаћен коверат после гласања предаје радном телу у коверти са неупотребљеним гласачким листићима. О наведеном се уноси напомена у Записник о раду бирачког одбора, као догађај од значаја за гласање.

 Бирачки одбор уноси у Записник о раду бирачког одбора:

 1) укупан број бирача који су гласали ван бирачког места;

 2) колико је од тог броја гласало лица која нису могла да дођу на бирачко место из здравствених разлога, колико лица са инвалидитетом и колико немоћних старих лица;

 3) под којим редним бројевима су ти бирачи уписани у извод из бирачког списка.

 Приликом примопредаје изборног материјала после гласања, бирачки одбор, уз остали изборни материјал, Изборној комисији предаје све потврде о изборном праву бирача који су гласали ван бирачког места (и потписане и евентуално непотписане), у посебном коверту.

 Бирачки одбор поступак по повратку на бирачко место понавља онолико пута колико има избора који се спроводе на том бирачком месту.

**Одржавање реда на бирачком месту**

**Члан 54.**

Бирачки кодбор је дужан да одржава ред на бирачком месту.

 Забрањено је задржавање на бирачком месту свих лица која немају права и дужности у вези са спровођењем избора.

 На бирачком месту забрањено је коришћење мобилних телефона и других средстава веза и комуникација, као и фото-апарата и камера.

 На бирачком месту је забрањено да се, ван службене евиденције у изводима из бирачког списка, праве спискови бирача који су изашли на гласање (уписивањем имена или редног броја из извода из бирачког списка бирача који су изашли, или нису изашли на гласање).

 Изузетно, дозвољено је да чланови бирачког одбора који су задужени да рукују изводима из бирачког списка, уписивањем цртица на посебном листу хартије, воде евиденцију о одзиву бирача и да податке о одзиву саопштавају свим члановима бирачког одбора.

 Повреда забрана из става 2. до 4. овог члана сматра се нарушавањем реда на бирачком месту.

**Нарушавање реда и прекид гласања**

**Члан 55.**

 Ако се на бирачком месту наруши ред, бирачки одбор може да прекине гласање док се ред не успостави.

 Разлози за прекид гласања и трајање прекида гласања уносе се у записник о раду бирачког одбора.

 Ако је прекид гласања трајао дуже од једног часа, гласање се продужава за онолико времена колико је прекид трајао.

**Обавеза обавештавања Изборне комисије**

**Члан 56.**

 Све време од отварања до затварања бирачког места, бирачки одбор обавештава Изборну комисију о току гласања на начин који ће бити утврђен посебном одлуком Изборне комисије.

**Присуство представника медија**

**Члан 57.**

 Представници медија могу да буду присутни на бирачком месту само ради припреме извештаја о току гласања на бирачком месту.

**Домаћи и страни посматрачи**

**Члан 58.**

Заинтересована регистрована удружења чији се циљеви остварују у области заштите људских и мањинских права или у области заштите избора, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније пет дана пре дана одржавања избора, на обрасцу који прописује Изборна комисија.

Уз пријаву за домаће посматраче прилаже се списак лица која се пријављују за посматраче рада органа за спровођење избора и извод из Регистра удружења.

Испуњеност услова за праћење рада органа за спровођење изобра, председавајући констатује на седници Изборне комисије, на основу достављених пријава за посматраче.

Удружење може за домаћег посматрача да пријави пунолетног држављанина Републике Србије.

Удружење не може за посматрача да пријави кандидата за члана савета месне заједници нити члана органа за спровођење избора.

Уз пријаву за стране посматраче прилаже се и списак лица која се пријављују за посматраче рада органа за спровођење избора, као и преводиоца који ће бити у пратњи пријављених страних посматрача.

Пријаву и списак из става 6. овог члана, Изборна комисија без одлагања доставља Министарству спољних послова, ради давања мишљења.

У случају позитивног мишљења Министарства, председавајући на седници Изборне комисије констатује да је међународној или страној организацији односно удружењу одобрено праћење рада органа за споровођење избора.

За праћење рада Изборне комисије подносилац пријаве може да пријави највише два посматрача.

За праћење рада бирачког одбора подносилац пријаве може да пријави највише једног посматрача.

На основу констатације о испуњености услова за праћење рада Изборне комисије, односно бирачких одбора, Изборна комисија подносиоцу пријаве издаје одговарајуће овлашћење за праћење рада органа за спровођење избора.

Трошкове праћења рада органа за спровођење избора сносе подносиоци пријаве чији посматрачи прате изборе.

**Присуство посматрача на бирачком месту**

**Члан 59.**

Бирачки одбор је дужан да домаћим и страним посматрачима и преводиоцима у њиховој пратњи којима је Изборна комисија одобрила праћење избора, омогући несметано праћење сваке изборне радње и да у записницима о свом раду констатује њихово присуство (Образац ЧСМЗ-7, рубрика 9).

Домаћи и страни посматрачи, као и преводиоци у њиховој пратњи, дужни су да акредитације носе на видном месту.

Преводилац нема право да борави на бирачком месту сам, без посматрача у чијој је пратњи.

Посматрачи су дужни да поступају по правилима о одржавању реда на бирачком месту.

 Бирачки одбор може да удаљи посматрача са бирачког места ако нарушава ред на бирачком месту, омета рад бирачког одбора, а посебно ако на било који начин покуша да учествује у раду бирачког одбора, што је бирачки одбор дужан да констатује у записнику о раду бирачког кодбора, уз навођење разлога за удаљавање, као и да о удаљењу обавести Изборну комисију.

 Изборна комисија може посматрачу да одузме овлашћење уколико се посматрач не понаша у оквиру својих овлашћења.

 Одредбе овог члана сходно се примењују на домаће и стране посматраче за праћење рада Изборне комисије.

**Затварање бирачког места**

**Члан 60.**

 Бирачко место се затвара у 20,00 часова.

 Бирачима који су се затекли на бирачком месту приликом затварања бирачког места, омогућава се да гласају.

 Као бирач који се затекао на бирачком месту сматра се бирач који се у 20,00 часова налази на бирачком месту или непосредно испред.

 Бираче који се затекну на бирачком месту бирачки одбор обавештава да могу да гласају.

 Председник бирачког одбора дужан је да одреди члана или заменика члана бирачког одбора који ће да утврди број бирача који су се затекли на бирачком месту, утврди редослед по коме они гласају, стане иза последњег затеченог бирача како би означио крај реда и сачека да гласају сви бирачи који су се затекли на бирачком месту.

1. **УТВРЂИВАЊЕ РЕЗУЛТАТА ГЛАСАЊА**

**Поступак утврђивања резултата гласања**

**Члан 61.**

 Поступак утврђивања резултата гласања спроводи се на следећи начин:

 1. утврђује неупотребљене гласачке листиће, који се стављају у посебан коверат који се печати, а затим се тај број уписује у рубрику 13.3 Записника о раду бирачког одбора);

 2. утврђује укупан број уписаних бирача, који се уписује у рубрику 13.1 Записника о раду бирачког одбора;

 3. утврђује број бирача који су заокружени у изводу из бирачког списка и тако се утврђује број бирача који су гласали, који се уписује у рубрику 13.4 Записника о раду бирачког одбора);

 4. отвара се гласачка кутија и проверава се да ли се у њој налази контролни лист за проверу исправности гласачке кутије и резултат провере се констатује у тачки 11.3. Записника о раду бирачког одбора. Контролни лист се ставља у посебан коверат који се печати;

 5. утврђује број гласачких листића који су се налазили у гласачкој кутији и тај број се уписује у рубрику 13.5 Записника о раду бирачког одбора;

 6. гласачки листићи се разврставају на важеће и неважеће;

 7. пребројавају се неважећи гласачки листићи, стављају се у посебан коверат који се печати, а број неважећи гласачких листића се уписује у рубрику 13.6 Записника о раду бирачког одбора;

 8. пребројавају се важећи гласачки листићи, а тај број се уписује у рубрику 13.7 Записника о раду бирачког одбора;

 9. утврђује се број гласова који је дат сваком кандидату, који се уписује у одговарајуће поље табеле у оквиру рубрике 13.8 Записника о раду бирачког одбора;

 10. сви важећи гласачки листићи стављају се у посебан коверат који се печати.

**Разликовање важећег и неважећег гласачког листића**

**Члан 62.**

 Неважећи гласачки листић јесте непопуњени гласачки листић, гласачки листић на коме је заокружен већи број кандидата од броја чланова савета месне заједнице који се бира, као и гласачки листић који је попуњен тако да се не може утврдити за које кандидате је бирач гласао.

 Важећи гласачки листић јесте онај на коме је заокружено највише онолико редних бројева испред презимена кандидата до броја чланова савета месне заједнице који се бира, као и гласачки листић који је попуњен на начин из којег се са сигурношћу може закључити за кога је бирач гласао.

 Важећи гласачки листић је и онај гласачки листић из којег се може утврдити макар један кандидат за којег је бирач гласао, без обзира на то што се евентуално не може утврдити да ли је бирач гласао за још неког кандидата.

 Ако је листић попуњен на начин из кога се може поуздано утврдити за кога је бирач гласао, он ће бити важећи упркос томе:

 - што су на листићу исписани или нацртани коментари, пароле и друге поруке;

 - што су други кандидати прецртани.

 **Попуњавање записника о раду бирачког одбора**

**Члан 63.**

 Чим утврди резултате гласања, бирачки одбор читко попуњава Записник о раду бирачког одбора који, поред осталог, уписује: датум и место гласања; број и назив бирачког места; имена и презимена чланова бирачког одбора; број примљених гласачких листића; број неупотребљених гласачких листића; укупан број уписаних бирача; укупан број бирача који су гласали; број бирача који су гласали уз помоћ другог лица; број неважећих гласачких листића; број важећих гласачких листића; број гласова датих за сваког кандидата.

 У Записник о раду бирачког одбора уносе се и примедбе и мишљења чланова и заменика чланова бирачког одбора.

 Ако записник о раду бирачког одбора не потпишу сви чланови бирачког одбора, то се констатује у записнику о раду бирачког одбора и уз то се евентуално наводе и разлози због којих записник није потписан.

**Броја примерака записника о раду бирачког одбора**

**Члан 64.**

 Записник о раду бирачког одбора израђује се на прописаном обрасцу који се штампа у два примерка.

 Први примерак записника о раду бирачког одбора доставља се Изборној комисији.

 Други примерак записника истиче се на бирачком месту на јавни увид.

 Заинтересовани кандидати могу добити примерак фотокопије записника од Изборне комисије.

1. **ЛОГИЧКО-РАЧУНСКА КОНТРОЛА ЗАПИСНИКА О РАДУ**

 **БИРАЧОГ ОДБОРА**

**Садржина логичко-рачунске контроле**

**Члан 65.**

 Логичко-рачунска контрола Записника о раду бирачког одбора обухвата:

а) рачунско слагање података о бирачима,

б) рачунско слагање података о бирачима и гласачким листићима и

в) рачунско слагање података о гласачким листићима и гласовима.

**Рачунско слагање података о бирачима**

**Члан 66.**

 Укупан број бирача који су гласали (рубрика 13.4 Записника) једнак је броју бирача који су заокружени у изводу из бирачког списка.

 Укупан број бирача који су гласали (рубрика 13.4 Записника) може бити само једнак или мањи од броја бирача уписаних у изводу из бирачког списка (рубрика 13.1).

**Рачунско слагање података о бирачима и гласачким листићима**

**Члан 67.**

 Број гласачких листића који се налазе у гласачкој кутији (рубрика 13.5 Записника) може бити једнак или је мањи од броја бирача који су гласали (рубрика 13.4 Записника).

 Број примљених гласачких листића (рубрика 13.2 Записника) једнак је збиру: броја неупотребљених гласачких листића (рубрика 13.3 Записника) и броја бирача који су гласали (рубрика 13.4 Записника).

**Рачунско слагање података о гласачким листићима и гласовима**

**Члан 68.**

 Број гласачких листића који се налазе у гласачкој кутији (рубрика 13.5 Записника) једнак је збиру: броја неважећих гласачких листића (рубрика 13.6 Записника) и броја важећих гласачких листића (рубрика 13.7 Записника).

1. **ДОСТАВЉАЊЕ ИЗБОРНОГ МАТЕРИЈАЛА ПОСЛЕ ГЛАСАЊА**

**Примопредаја изборног материјала после гласања**

**Члан 69.**

 Пошто утврди резултате гласања на бирачком месту, бирачки одбор без одлагања, а најкасније у року од пет часова од затварања бирачког места, предаје изборни материјал Изборној комисији у запечаћеним ковертама.

 На ковертама се исписује шта садрже, а на ковертама које садрже гласачке листиће исписује се број гласачких листића.

**Одређивање члана бирачког одбора за предају изборног материјала**

**Члан 70.**

 Пошто утврди резултате гласања на бирачком месту, бирачки одбор одређује лица која ће бити одговорна за предају изборног материјала Изборној комисији.

 Ако се чланови бирачког одбора не договоре другачије, председник бирачког одбора и његов заменик одговорни су за предају изборног материјала Изборној комисији.

**Предаја изборног материјала Изборној комисији**

**Члан 71.**

 Задужени чланови бирачког одбора без одлагања, предају у згради Општине Изборној комисији следећи изборни материјал:

 - први примерак Записника о раду бирачког одбора;

 - извод из бирачког списка;

 - запечаћени коверат у којем је контролни лист за проверу исправности гласачке кутије;

 - запечаћени коверат у који су стављени неупотребљени гласачки листићи;

 - запечаћени коверат у који су стављени неважећи гласачки листићи;

 - запечаћени коверат у који су стављени важећи гласачки листићи;

 Извод из бирачког списка и први примерак Записника о раду бирачког одбора, бирачки одбор предаје одвојено од осталог изборног материјала.

 Преостали материјал (гласачку кутију, параване за гласање, прибор за писање и друго) бирачки одбор предаје Општинској управи.

**Записник о примопредаји изборног материјала после гласања**

**Члан 72.**

 О примопредаји изборног материјала из члана 71. овог упутства сачињава се записник на прописаним обрасцима.

####

#### Достава евиденције о присутности на бирачком месту чланова и заменика чланова бирачког одбора

#### Члан 73.

 Приликом предаје изборног материјала, председник бирачког одбора је дужан да Општинској управи достави и евиденцију о присутности на бирачком месту чланова и заменика чланова бирачког одбора.

1. **УТВРЂИВАЊЕ РЕЗУЛТАТА ИЗБОРА**

**Утврђивање резултата избора**

**Члан 74.**

 По пријему изборног материјала са бирачког места, Изборна комисија у року од 48 часова од затварања бирачких места, утврђује, за месну заједницу:

 - укупан број бирача уписаних у извод из бирачког списка;

 - број бирача који су гласали на бирачком месту;

 - укупан број примљених гласачких листића;

 - укупан број неважећих гласачких листића;

 - укупан број важећих гласачких листића и

- број гласова датих за сваког кандидата.

О утврђивању резултата избора, Изборна комисија доноси одлуку са резултатима избора за месну заједницу.

 Резултати избора се одмах објављују у Службеном листу општине Нова Црња, на званичној интернет презентацији општине и на огласној табли месне заједнице.

**Изабрани кандидати за чланове Савета месне заједнице**

**Члан 75.**

 За чланове Савета месне заједнице изабрани су кандидати који су добили највећи број гласова :

 - до броја чланова Савета месне заједнице који се бира.

1. **ПОНАВЉАЊЕ ГЛАСАЊА**

**Случајеви и рокови понављања гласања за члана Савета месне заједнице**

**Члан 76.**

 Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само о тим кандидатима.

 Кад се утврди да је број гласачких листића у гласачкој кутији већи од броја бирача који су гласали, или у гласачкој кутији није нађен контролни листић, бирачки одбор се распушта и именује нови, а гласање на том бирачком месту понавља се.

 Ако се гласање поништи на једном бирачком месту, гласање се понавља само на том бирачком месту.

 У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

 У случају понављања гласања, коначни резултати избора утврђују се по завршетку поновљеног гласања.

1. **ЗАШТИТА ИЗБОРНОГ ПРАВА**

**Право на заштиту изборног права**

**Члан 77.**

 Сваки бирач и кандидат за члана Савета месне заједнице има право на заштиту изборног права.

 Бирач и кандидат за члана Савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

**Рок за подношење приговора**

**Члан 78.**

 Приговор се подноси у року од 24 часа од дана када је донета одлука, односно извршена радња или учињен пропуст.

**Рок за доношење одлуке Изборне комисије**

**Члан 79.**

 Изборна комисија донеће одлуку у року од 48 часова од пријема приговора и доставити је подносиоцу приговора.

 Ако Изборна комисија усвоји приговор, поништиће одлуку или радњу.

**Приговор Другостепеној изборној комисији**

**Члан 80.**

 Против решења Изборне комисије по приговору, може се изјавити приговор Другостепеној изборној комисији у року од 24 часа од пријема решења., преко Изборне комисије

 Изборна комисија дужна је да Другостепеној изборној комисији достави одмах, а најкасније у року од 12 часова од пријема приговора све потребне податке и списе за одлучивање.

 Другостепена изборна комисија је дужна да донесе одлуку по приговору у року од 48 часова од дана пријема приговора са списима.

**Одлука Другостепене изборне комисије**

**Члан 81.**

 Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана Савета месне заједнице.

 Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисија у свему замењује поништени акт.

 Ако је по приговору поништена радња у поступку избора, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку од стране Другостепене изборне комисије.

 Поновни избори спроводе се по Изборној листи кандидата која је утврђена за изборе који су поништени, осим кад су избори поништени због неправилности у утврђивању Изборне листе кандидата.

 У случају понављања избора коначни резултати избора утврђују се по завршетку поновљеног гласања.

 Одлуке другостепене комисије су коначне и против њих се може покренути управни спор.

1. **ЗАВРШНЕ ОДРЕДБЕ**

**Роковник за обављање изборних радњи**

**Члан 82.**

 Изборна комисија доноси Роковник за обављање изборних радњи у поступку избора за чланове савета Месне заједница Александрово, Нова Црња, Српска Црња и Радојево, истовремено са утврђивањем образаца из члана 37. овог Упутства.

#### Ступање на снагу

#### Члан 83.

 Ово Упутство ступа на снагу даном објављивања у „Службеном листу општине Нова Црња “.

**Република Србија**

**Општина Нова Црња**

**Изборна комисија за спровођење избора**

**за чланове савета месних заједница**

**Број: II-013-18/20-2**

**Датум: 19.10.2020. године**

 **ПРЕДСЕДНИК**

 **ЈАСМИНА ТОМИН**